**Ερωτήσεις και απαντήσεις μαθήματος**

**Τι σημαίνει η λέξη εξόριστος ;**

Εξόριστος είναι αυτός που καταδικάζεται να ζήσει μακριά από την πατρίδα του.

**Πού ζούσε ο Κλεισθένης όταν στην Αθήνα υπήρχε το τυραννικό πολίτευμα και πότε επέστρεψε στην πόλη του;**

O Κλεισθένης, όσο υπήρχε στην Αθήνα το τυραννικό πολίτευμα, ζούσε εξόριστος. Γύρισε πίσω, όταν ο Πεισίστρατος λίγο πριν πεθάνει επέτρεψε να γυρίσουν στην Αθήνα *οι*πολιτικοί του αντίπαλοι*.*

**Ποιοι ονομάζονται πολιτικοί αντίπαλοι ;**

Πολιτικοί αντίπαλοι λέγονται αυτοί που ανήκουν σε διαφορετικά κόμματα , τα οποία αγωνίζονται να πάρουν την εξουσία.

**Τι έκανε ο Κλεισθένης για να σταματήσει τις συγκρούσεις στην πόλη της Αθήνας;**

Ο Κλεισθένης χώρισε τους πολίτες σε 10 φυλές. Τα µέλη κάθε φυλής προέρχονταν από όλες τις τάξεις της κοινωνίας. Οι Αθηναίοι δε χωρίζονταν πια σε πλούσιους και φτωχούς που κατοικούσαν σε πλούσιες ή φτωχές περιοχές. Όλοι είχαν ίσα δικαιώματα.

**Με ποιον τρόπο οι 10 φυλές εκπροσωπούνταν στην εξουσία;**

Κάθε φυλή εξέλεγε ένα στρατηγό και πενήντα βουλευτές.

**Τι ήταν η βουλή των πεντακοσίων και ποιο ήταν το έργο της ;**

Η βουλή των πεντακοσίων , όπως φανερώνει και το όνομά της , αποτελούνταν από 500 βουλευτές ( 50 βουλευτές Χ 10 φυλές ) και προετοίμαζε τα θέματα που θα συζητούνταν στην εκκλησία του δήμου.

**Τι γνωρίζετε για την εκκλησία του δήμου;**

Ήταν η συνέλευση του λαού και έπαιρναν μέρος όλοι οι Αθηναίοι πολίτες. Εκεί ψήφιζαν τους νόμους, συζητούσαν και αποφάσιζαν για τα μεγάλα θέματα της Αθήνας. Όλοι μπορούσαν να πάρουν το λόγο και να πουν τη γνώμη τους.

**Εκτός από τους Αθηναίους ποιοι άλλοι έμεναν στην Αθήνα ,με τι ασχολούνταν και πώς ήταν οι σχέσεις μεταξύ τους ;**

Στην πόλη της Αθήνας έμεναν και πολλοί ξένοι που ασχολούνταν µε το εμπόριο. Οι άνθρωποι αυτοί δεν είχαν διαφορές μεταξύ τους ούτε είχαν πάρει μέρος στις συγκρούσεις που είχαν γίνει τα προηγούμενα χρόνια.

**Γιατί ο Κλεισθένης ονομάστηκε θεμελιωτής της δημοκρατίας;**

Ο Κλεισθένης με τις αποφάσεις του συνέβαλε στο να έχει η Αθήνα δημοκρατικό πολίτευμα και να υπάρχει ηρεμία. Όλοι οι πολίτες ήταν ίσοι μεταξύ τους. Μπορούσαν να εκφράζουν ελεύθερα τη γνώμη τους και να συμμετέχουν στη λήψη αποφάσεων.

**Πώς γινόταν ο οστρακισμός;**

Κάθε Αθηναίος που ψήφιζε έπαιρνε ένα κομμάτι κεραμίδι. Πάνω σ' αυτό έγραφε το όνομα του πολίτη εκείνου που έπρεπε κατά τη γνώμη του να φύγει από την πόλη. Μετά το έριχνε σε ένα σημείο της Αγοράς που ήταν γύρω γύρω φραγμένο µε κάγκελα. Oι άρχοντες στην αρχή μετρούσαν όλα τα κεραμίδια για να δουν πόσα είναι. Έπρεπε να µην είναι λιγότερα από 6.000. Αν ήταν λιγότερα, δε γινόταν ο οστρακισμός. Στη συνέχεια ξεχώριζαν τα κεραμίδια ανάλογα µε το όνομα που ήταν γραμμένο σ' αυτά. Όποιος συγκέντρωνε τα πιο πολλά κεραμίδια, έφευγε από την Αθήνα για 10 χρόνια χωρίς να χάνει την περιουσία του.

**Γιατί πιστεύεις ότι ο Κλεισθένης διάλεξε σε κάθε φυλή να υπάρχουν όλες οι κοινωνικές τάξεις;**

Στην Αθήνα γίνονταν συνεχώς συγκρούσεις και κύρια αιτία γι΄αυτό ήταν ο χωρισμός των πολιτών σε πλούσιους και φτωχούς. Με τις μεταρρυθμίσεις του Κλεισθένη οι πλούσιοι ανακατεύτηκαν με τον υπόλοιπο λαό και έπαψαν να είναι μια ισχυρή τάξη. Έτσι ο Κλεισθένης μείωσε τη δύναμη των ευγενών και όλοι οι πολίτες είχαν ίσα δικαιώματα. Μετά από αυτές τις αλλαγές στην Αθήνα για πολλά χρόνια επικρατούσε ηρεμία.